બારાખડી રૂપે અક્ષરોને વાપરી શબ્દ બનાવવાની શરૂઆત પણ આ જ સમયમાં થઇ. અક્ષરોને જુદી જુદી જગ્યાએ મૂકીને નવા શબ્દો બનાવી, શબ્દોને અર્થ આપવાની એક અદભુત કલ્પના હતી. તે વખતના સોનેરી ત્રિકોણમાં (અત્યારનું ઈઝરાઈલ, સીરિયા, લેબેનાન, જોર્ડન વગેરે ભાગ-આ ભાગને સોનેરી ત્રિકોણ કહેવાનું કારણ કે આજના રણ પ્રદેશથી તદ્દન જુદો ગાઢ જંગલ વાળો આ પ્રદેશ એ વખતમાં હતો.) સીમેટીક લોકો પછી – ફોનીશિયન લોકો – જે બહુ સમૃદ્ધ વેપારી હતા, એમણે આ લીપી પોતાની ભાષામાં અપનાવી. ત્યાર પછી બીજા દેશના લોકોએ પણ – સમૃદ્ધ લોકો જે લીપી વાપરે છે એ ખરેખર ઉપયોગી હશે એમ માની પોતપોતાની ભાષામાં આ લીપી અપનાવી. હજારો વર્ષોમાં મૂળાક્ષરોના આકાર બદલાતા ગયા. કોઈ કોઈ દેશોએ પોતાની ભાષાના ઉચ્ચારો પ્રમાણે થોડા નવા અક્ષરો બારાખડીમાં ઉમેર્યા.